
Θεσσαλονίκη, 16 Σεπτεμβρίου 2026

ΔΕΛΤΙΟ ΤΥΠΟΥ
Με ισχυρό αποτύπωμα η παρουσία του ΝΟΗΣΙΣ στην 90ή ΔΕΘ
Οκτώ θεματικές εκδηλώσεις, 110 ομιλητές, η Isetta που έκλεψε τα βλέμματα, εμπειρίες εικονικής πραγματικότητας και το Blue Heritage στο ΝΟΗΣΙΣ ανέδειξαν την τεχνολογία, την καινοτομία και τη Θεσσαλονίκη του αύριο

Με ιδιαίτερα θετικό απολογισμό ολοκληρώθηκε η παρουσία του ΝΟΗΣΙΣ στην 90ή Διεθνή Έκθεση Θεσσαλονίκης, που πραγματοποιήθηκε από τις 5 έως τις 13 Σεπτεμβρίου 2026 στο Διεθνές Εκθεσιακό και Συνεδριακό Κέντρο Θεσσαλονίκης. Το Κέντρο Διάδοσης Επιστημών και Μουσείο Τεχνολογίας συμμετείχε δυναμικά στο Περίπτερο 7 της Γενικής Γραμματείας Έρευνας και Καινοτομίας του Υπουργείου Ανάπτυξης, συνδυάζοντας την ιστορία της τεχνολογίας με σύγχρονες εμπειρίες, δημόσιο διάλογο και δράσεις εξωστρέφειας.
Στο επίκεντρο της εκθεσιακής παρουσίας βρέθηκε η προβολή της νέας έκθεσης του Μουσείου Τεχνολογίας με τίτλο «Τεχνολογία: Τα εργαλεία που άλλαξαν τον κόσμο». Οι επισκέπτες είχαν την ευκαιρία να έρθουν σε επαφή με μια πανοραμική εικονική περιήγηση 360° στον χώρο του Μουσείου Τεχνολογίας, να γνωρίσουν ιστορικά τεκμήρια όπως τον IBM 1620, τον πρώτο υπολογιστή που λειτούργησε στη Βόρεια Ελλάδα, στο ΑΠΘ, στα τέλη της δεκαετίας του 1960, και να συμμετάσχουν σε έναν σύγχρονο διάλογο για την ηθική της τεχνολογίας και το κοινωνικό της αποτύπωμα.
Ξεχωριστό σημείο αναφοράς αποτέλεσε η BMW Isetta, το εμβληματικό μικροσκοπικό όχημα της δεκαετίας του 1950 από τη συλλογή του Μουσείου Τεχνολογίας, που έκλεψε τα βλέμματα και προσέλκυσε το ενδιαφέρον μικρών και μεγάλων. Παράλληλα, τα γυαλιά εικονικής πραγματικότητας πρόσφεραν στους επισκέπτες μια βιωματική γνωριμία με τους χώρους και τα εκθέματα του ΝΟΗΣΙΣ, αναδεικνύοντας τον τρόπο με τον οποίο η τεχνολογία μπορεί να κάνει τη γνώση πιο άμεση, συμμετοχική και προσβάσιμη.
Οκτώ εκδηλώσεις για την επιστήμη, την καινοτομία και την κοινωνία
Στο κεντρικό stage του Περιπτέρου 7, το ΝΟΗΣΙΣ υλοποίησε πρόγραμμα οκτώ θεματικών εκδηλώσεων, με τη συμμετοχή 56 ομιλητών και συντονιστών από την Πολιτεία, την ακαδημαϊκή και ερευνητική κοινότητα, την αυτοδιοίκηση, την επιχειρηματικότητα, την εκπαίδευση και την κοινωνία των πολιτών. Οι συζητήσεις κάλυψαν ένα ευρύ φάσμα θεμάτων: από την Τεχνητή Νοημοσύνη στον πολιτισμό, τις τέχνες και τη δημιουργική βιομηχανία, μέχρι την κυβερνοασφάλεια, τις δομές καινοτομίας στη Δυτική Θεσσαλονίκη, τη συμμετοχή των πολιτών στην έρευνα, την ανοιχτή καινοτομία, τις γυναίκες στην επιστήμη, τη νέα γενιά που καινοτομεί και τη σύνδεση της φυσικής επιστήμης με το ευρύ κοινό.
Το πρόγραμμα άνοιξε με το AI Talks #6 – Πολιτισμός, Τέχνες, Δημιουργική Βιομηχανία, με εναρκτήρια ομιλία του Υφυπουργού Ανάπτυξης Σταύρου Καλαφάτη και πάνελ για τον ρόλο της Τεχνητής Νοημοσύνης στη δημιουργία. Ακολούθησαν οι εκδηλώσεις «Κυβερνοασφάλεια και Πολίτης», «Δομές, Προγράμματα και Δράσεις Καινοτομίας στη Δυτική Θεσσαλονίκη», «Συμμετοχή των Πολιτών στην Έρευνα και την Καινοτομία», «Ανοιχτή Καινοτομία: Πώς η Γνώση Γίνεται Ανάπτυξη», «Γυναίκες και Επιστήμη (Women in STEM)», «Η Νέα Γενιά Καινοτομεί» και «ΝΟΗΣΙΣ και Ένωση Ελλήνων Φυσικών», οι οποίες ανέδειξαν τη σημασία της συνεργασίας, της γνώσης και της ενεργού συμμετοχής των πολιτών στην παραγωγή καινοτομίας. 
Στις εκδηλώσεις συμμετείχαν, μεταξύ άλλων, πανεπιστημιακοί, ερευνητές, εκπρόσωποι φορέων και οργανισμών, στελέχη της αυτοδιοίκησης, μαθητικές ομάδες και συντονιστές από τον χώρο της δημοσιογραφίας, της επιστήμης, της καινοτομίας και της επιχειρηματικότητας, επιβεβαιώνοντας τον ρόλο του ΝΟΗΣΙΣ ως ανοιχτού χώρου συνάντησης και διαλόγου.
Ιδιαίτερη έμφαση δόθηκε στη συμμετοχή της νέας γενιάς, με μαθητικές ομάδες από σχολεία της Θεσσαλονίκης να παρουσιάζουν καινοτόμες προτάσεις στη ρομποτική, στο Internet of Things και στην ανάπτυξη δεξιοτήτων, δείχνοντας στην πράξη ότι η δημιουργικότητα, η επιστήμη και η τεχνολογία μπορούν να ξεκινούν από το σχολείο και να απαντούν σε πραγματικές κοινωνικές ανάγκες.

Blue Heritage στο ΝΟΗΣΙΣ: η Θεσσαλονίκη ως κόμβος καινοτομίας στη Μεσόγειο
Σημαντικό μέρος της συνολικής παρουσίας αποτέλεσε και η διοργάνωση «Thessaloniki 2030 – The Blue Heritage Hub Blueprint: AI, Innovation & Regeneration in SE Europe & the Mediterranean. Can Northern Greece be the New Dubai?», που πραγματοποιήθηκε στις 7 Σεπτεμβρίου 2026 στο ΝΟΗΣΙΣ, από την BeyondCSR σε στρατηγική συνεργασία με το ΝΟΗΣΙΣ και τη Μονάδα Μεταφοράς Τεχνολογίας & Καινοτομίας του ΑΠΘ.
Η εκδήλωση, με εννέα θεματικά πάνελ, 47 ομιλητές/συμμετέχοντες και 7 συντονιστές, συνολικά 54 πρόσωπα, και με προσανατολισμό σε συγκεκριμένες προτάσεις και δεσμεύσεις, ανέδειξε τη Θεσσαλονίκη και τη Βόρεια Ελλάδα ως πεδίο διεθνούς συνεργασίας, γαλάζιας οικονομίας, τεχνολογικής καινοτομίας, τεχνητής νοημοσύνης, βιώσιμων υποδομών, επιχειρηματικότητας, ταλέντου και επενδύσεων. Στο επίκεντρο βρέθηκε η διαμόρφωση ενός κοινού χάρτη οράματος, ενός μητρώου δεσμεύσεων και ενός πλαισίου επόμενων βημάτων προς το Blue Heritage Summit 2027.
Ένας ζωντανός χώρος συνάντησης επιστήμης και κοινωνίας
Με τις δράσεις του στη 90ή ΔΕΘ και στο ΝΟΗΣΙΣ, ο φορέας συνέδεσε την ιστορία της τεχνολογίας με τις προκλήσεις του μέλλοντος, φέρνοντας κοντά περισσότερους από 110 ομιλητές και συντονιστές, επιστήμονες, θεσμικούς εκπροσώπους, δημιουργούς, μαθητές, επιχειρήσεις και πολίτες. Η παρουσία του επιβεβαίωσε τον σταθερό ρόλο του ΝΟΗΣΙΣ ως φορέα διάδοσης της επιστήμης και της τεχνολογίας, αλλά και ως πλατφόρμας διαλόγου για μια καινοτομία με κοινωνικό πρόσημο. 
Καθοριστική για την επιτυχία της παρουσίας του ΝΟΗΣΙΣ στη φετινή διοργάνωση ήταν και η συνεργασία με σημαντικούς φορείς της πόλης και της ευρύτερης περιοχής, όπως το Αριστοτέλειο Πανεπιστήμιο Θεσσαλονίκης, η Αλεξάνδρεια Ζώνη Καινοτομίας, η ΧΑΝΘ και η Περιφέρεια Κεντρικής Μακεδονίας. Οι συνεργασίες αυτές ενίσχυσαν τον εξωστρεφή χαρακτήρα των δράσεων και ανέδειξαν τη σημασία της δικτύωσης μεταξύ επιστημονικών, αναπτυξιακών, κοινωνικών και αυτοδιοικητικών φορέων για την προώθηση της καινοτομίας, της γνώσης και της συμμετοχής των πολιτών.  
Τις εκδηλώσεις τίμησαν με την παρουσία τους πολιτικά πρόσωπα και θεσμικοί εκπρόσωποι, όπως ο Υπουργός Ανάπτυξης Τάκης Θεοδωρικάκος, ο Υφυπουργός Ανάπτυξης Σταύρος Καλαφάτης, ο Γενικός Γραμματέας Έρευνας και Καινοτομίας Δημήτρης Τερζής, ο Υφυπουργός Παιδείας, Θρησκευμάτων και Αθλητισμού Καθηγητής Νικόλαος Παπαϊωάννου, ο Υφυπουργός Εσωτερικών, αρμόδιος για θέματα Μακεδονίας-Θράκης, Κώστας Γκιουλέκας, ο βουλευτής Δημήτρης Κούβελας, ο Αντιπεριφερειάρχης Ψηφιακής Διακυβέρνησης της Περιφέρειας Κεντρικής Μακεδονίας Νικόλαος Τζόλλας, καθώς και οι δήμαρχοι Γερακίνα Μπισμπινά, Νίκη Ανδρεάδου και Λευτέρης Αλεξανδρίδης.
Σχετικά με το ΝΟΗΣΙΣ
Το Κέντρο Διάδοσης Επιστημών και Μουσείο Τεχνολογίας – ΝΟΗΣΙΣ αποτελεί έναν από τους σημαντικότερους φορείς διάδοσης της επιστήμης και της τεχνολογίας στην Ελλάδα. Με εκθέσεις, εκπαιδευτικά προγράμματα, προβολές, δράσεις για σχολεία και οικογένειες, καθώς και πρωτοβουλίες εξωστρέφειας, συμβάλλει στη σύνδεση της επιστημονικής γνώσης με την κοινωνία και στην καλλιέργεια της περιέργειας, της δημιουργικότητας και της καινοτομικής σκέψης.

Παράκληση για δημοσίευση ή μετάδοση.

Για οποιαδήποτε επιπλέον πληροφορία μπορείτε να επικοινωνήσετε:
Ελισάβετ Κωνσταντίνου, Υπεύθυνη Επικοινωνίας-Προβολής, τηλ. 2310483045

